作者:陸龜蒙
標題:和襲美館娃宮懷古五絕
內容:三千雖衣水犀珠，半夜夫差國暗屠。猶有八人皆二八，獨教西子佔亡吳。一宮花渚漾漣漪，俀墮鴉鬟出繭眉。可料座中歌舞袖，便將殘節拂降旗。幾多雲榭倚青冥，越焰燒來一片平。此地最應沾恨血，至今春草不勻生。江色分明練繞臺，戰帆遙隔綺疏開。波神自厭荒淫主，勾踐樓船穩帖來。寶襪香綦碎曉塵，亂兵誰惜似花人。伯勞應是精靈使，猶向殘陽泣暮春。